***Traditioner tilbage i højsædet.
Antik julepynt i feminine farver på Julemærket 2009***

***Glitrende, poetisk og skrøbeligt Julemærke direkte ind i de danske stuer***

Julen? Den begynder vi at glæde os til, når årets Julemærke 2009 afsløres i Grøften i Tivoli den sidste mandag i oktober. Her har afsløringen af Julemærket fundet sted i over 20 år, og i år er Julemærket det 106. siden starten i begyndelsen af 1900-tallet. Igen i år kan vi glæde os over tilstedeværelsen af Julemærkefondens protektor, HKH Kronprinsesse Mary.

**Årets Julemærkekunstner**

Julemærket 2009 er skabt af den århusianske designer og illustrator Birgitte Els-Schleuder, der er bosat i Hamborg. Oprindeligt uddannet strikdesigner med mange års erfaring indenfor branchen, er det nu illustrationsopgaver der er trådt i forgrunden, især til motivkort. Birgitte Els-Schleuder ser jule- og adventstiden som et af årets højdepunkter, og har igennem mange år samlet på Julemærkerne – hun har faktisk en komplet samling af ark der rækker tilbage til 1958. Derfor har hun længe haft lyst til selv at tegne et Julemærke, men hun gik ud fra, at man skulle udvælges særligt for at få lov til at indsende forslag. Denne myte skynder vi os at få manet i jorden: Julemærkefonden er kun begejstret for alle forslag til Julemærkerne!

Heldigvis vandt den kreative trang og hun kontaktede Julemærkefonden, der naturligvis var positivt indstillet, ikke mindst, da Birgitte Els-Schleuders forslag efter en intens arbejdsproces landede på bordene på Brolæggerstræde i København.

Birgitte Els-Schleuder har ladet sig inspirere af den gamle poetiske julepynt, der før i tiden omhyggeligt skabtes i de sarteste papirer og fint og skrøbeligt glas. Sammensat med de rå og alligevel elegante lærkegrene og holdt i toner af lilla og cassis kombineret med hvidt og sølv, har årets Julemærke fingeren på pulsen med, hvad der rør sig udsmykningsmæssigt i de danske hjem.

**Kugler og kogler, hjerter og stjerner, ranker og tanker**

Lærkegrene, lærkehjerter og lærkekranse i sølvbrune toner smykket med fine og sirlige trommer, kugler, kræmmerhuse, stjerner, fugle, sokker, klokker, hjerter, trompeter, engle, ballerinaer, kælke, knallerter og istapper og lysholdere med levende lys. Så er al den gamle julepynt kommet til ære og værdighed igen!

- Som bosiddende i udlandet er jeg måske særlig opmærksom på danske juletraditioner og de mærker jeg har tegnet, er i høj grad eksempler på den julepynt, der er gået i arv i min familie og som vækker dejlige erindringer, når de hentes frem til advent, Julemærket har altid indgået i min jul – min morfar havde en stor samling og han hjalp mig i gang med de første mærker og ark. Udover de gode minder, jeg selv har fået og forhåbentlig kan give videre, betyder det meget, at vi midt i julens hygge kan være med til at støtte det fantastiske arbejde, der udføres på Julemærkehjemmene for børn. At støtte denne gode sag i julen og derved være med til at hjælpe børn hele året – det håber jeg rigtig mange får lyst til, siger Birgitte Els-Schleuder.
Mere info om kunstneren på [www.birgitte-els-schleuder.dk](http://www.birgitte-els-schleuder.dk)

**Du har lige købt Julemærker – hvem hjælper du?**

Over 700 børn i det næste år. Og de seje danske Julemærkehjems-børn fortjener hjælpen.

På Julemærkehjemmene kommer der børn, der ikke har en rar hverdag. De er ensomme, mobbede, ofte overvægtige, og har sjældent prøvet at have en ven. De ved ikke, hvad de gør forkert, og de ved ikke, hvordan de dog skal ændre på situationen. Før de kommer på Julemærkehjemmet. De børn – helt ned til 6 år gamle, tør rejse hjemmefra for at tilbringe 10 uger sammen med fremmede voksne og børn, og lægger samtidigt livsstilen helt om. Det er sejt gjort af så små børn, og de fortjener al den hjælp, de kan få.

Så er det godt, at det er nemt at støtte Julemærkesagen og styrke fremtiden for mange danske børn. Det er også nødvendigt, for Julemærkehjemmene får næsten ingen offentlig støtte. Din jul og din julepost kan du gøre meget festlig med de traditionsrige danske Julemærker. Sæt gerne mange mærker på kuverterne og kortene, og brug dem også på i dine e-mails.

**100 års hjælp til børn i Danmark**

Julemærket er opfundet for over 100 år siden med det gode og enkle formål at hjælpe danske børn, der ikke havde det godt. I det forløbne år har to Julemærkehjem, Fjordmark og Hobro, kunne fejre jubilæum for 70 aktive år. Sammen med de to andre Julemærkehjem i Skælskør og Kildemose har de gennem årene hjulpet mere end 70.000 børn med at få sundhed, livsglæde og selvværd igen. Julemærkehjemmene er nemlig dygtige og effektive, og børnene kommer styrkede og forvandlede hjem fra et ophold.

Midlerne til driften er kommet fra salget af Julemærket, samt private bidrag og gaver og donationer fra Julemærkemarchen – hver gang der sendes en julehilsen med Julemærke på, er man med at til at støtte det gode arbejde.

**Gode råd om at standse mobning**

På Julemærkehjemmene har man mange års erfaring med at standse mobning og med at give børnene de sociale færdigheder, der kan forhindre, at de mobbes, når de kommer hjem efter opholdet på Julemærkehjemmene. Læs i vedlagte ekstramateriale om Marie Høgsbros konkrete råd til at håndtere mobning, og tal gerne med alle forstandere for at få det nuancerede billede.

**Julemærket – Sådan gør du**

**Køb Julemærket fra den 27. oktober 2009 – prøv det nye selvklæbende Julemærke**

Julemærket fås på posthuset, og der, hvor man ellers køber sine frimærker. I år er det muligt at købe det nye selvklæbende Julemærke, der gør det endnu nemmere at sætte mange Julemærker på posten. Desuden er der mulighed for at købe Julemærker og Julekort til private direkte hos Julemærkefonden på Brolæggerstræde 14, 1211 København K, hvor der er åbent hver dag fra 9-16. Julemærkefonden kan kontaktes på telefon 33 13 37 45 eller på e-mail info@julemaerket.dk.

Man kan ligeledes købe Julemærkerne og Julekortene via [www.julemaerket.dk](http://www.julemaerket.dk) – her er det også muligt at downloade Julemærker til brug i e-mails.

Har man lyst til at støtte yderligere, kan man donere 100 kr. til Julemærkefonden ved at ringe på donationstelefonnummeret 90 56 56 12, eller via kontonummer 9541 100-4050 eller via girokontonr.100-4050.

Julemærket fås i ark med 50 stk. til 60 kr., hæfte med 30 stk. til 40 kr. og hæfte med 10 stk. til 15 kr. Det selvklæbende Julemærker fås i ark med 50 stk. til 60 kr. og med 10 stk. til 15 kr. Der er også en Souvenirmappe til 40 kr. og desuden et større udvalg af specielle skalatryk, der er målrettet samlere. Man kan også vælge en julepin med årets mærke på til 40 kr. Julekortene til private er med årets motiv fra Julemærket og findes i pakker med 4 kort med tilhørende kuverter, der i alt koster 30 kr.

**e-Julemærket – hurtigt, nemt og julehyggeligt**

Vi elsker traditionerne, og samtidigt er vi på computeren eller mobilen hele tiden. Hvorfor ikke kombinere hygge og teknologi? Det elektroniske Julemærke gør alle mails juleglade, og det er uhyre nemt og hurtigt at installere – og afinstallere igen, når julen er ovre. Vælger man at gøre sine e-mail-hilsener stemningsfulde med et elektronisk Julemærke, koster det kun et engangsbeløb på 60 kr., eller fra 300 kr., hvis man er en virksomhed. Køb og installer e-Julemærket på [www.julemaerket.dk](http://www.julemaerket.dk).

**Gavepapir, julekort, foldeark….**

Det dejlige gavepapir kan købes på alle landets posthuse og koster 19,95 for en stor rulle i god kvalitet. Gå da også gerne på dit posthus, hvor PostDanmark støtter med en lang række hyggelige produkter med dette års Julemærke på, blandt andet store julekort, der kan foldes til stemningsfyldt pynt, pakker med 4 julekort, til-og-fra kort, foldeark til fyrfadslys, pins mv.

*Mere information fås ved henvendelse til Julemærkefondens pressemedarbejder, Hannah Lund på telefon 22 16 65 69 eller e-mail* *hannah@lund.mail.dk*